Il-Moviment Graffitti huwa allarmat għall-mod kif l-assi pubbliċi u l-art pubblika qed jingħataw lill-kumpaniji privati permezz ta' ftehimiet li ma huma xejn ħlief serq ta' riżorsi pubbliċi. Dawn il-ftehimiet xejn trasparenti qegħdin jikkompromettu d-dritt tan-nies li jkunu jaf x'qed jiġri bil-propjetà pubblika, id-drittjiet tal-ħaddiema, is-servizzi tas-saħħa u l-kwalità tal-ambjent tagħna. Issa huwa ċar li l-amministrazzjoni Laburista qiegħda tkompli fuq il-passi tal-Partit Nazzjonalista fir-rigward ta' ftehimiet suspettużi mas-settur privat li jbiegħu uħud mill-iktar assi importanti ta' Malta. Fost l-assi li ngħataw mill-amministrazzjoni tal-PN permezz ta' dawn il-ftehimiet nsibu l-Mid-Med Bank, l-Enemalta Petroleum Division, il-Maltacom u t-tarzna, kif ukoll art fil-Kalkara li ngħatat għall-ingann ta' SmartCity, Manoel Island u Tigne Point, Portomaso u Fort Chambray. L-amministrazzjoni Laburista kompliet timxi fuq dan il-mudell u, tul dawn l-aħħar snin, mexxiet numru ta' privatizzazzjonijiet li ma jagħmlux sens. L-hekk imsejħa " American University of Malta " (AUM) ingħata siti ta' valur, inkluż art naturali fiż-Żonqor, f'isem it-tisħiħ tas-settur edukattiv, anki jekk din hija Università privata għall-użu esklussiv tas-sinjuruni globali. Din hija ta' kumpanija li m'għandha ebda esperjenza fl-edukazzjoni u li lanqas qed jirnexxilha tattira studenti. Is-sit tal-ITS ġie trasferit għand Silvio Debono għal ċuċata – €15-il miljun. Fuq dan is-sit qed ikun propost proġett mostruż li se jkollu impatt negattiv ferm fuq ir-residenti f'dawk iż-żoni. Mill-bejgħ t'appartamenti biss, Silvio Debono mistenni jdaħħal iktar minn €200 miljun. Hija wkoll ta' tħassib kbir il-privatizzazzjoni li qed issir fis-settur tas-saħħa pubblika. Il-Vitals Global Healthcare (VGH), kumpanija suspettuża bla ebda esperjenza fis-saħħa, ġiet mogħtija tlett sptarijiet permezz ta' kuntratt li ma tpoġġhiex għall-iskrutinju pubbliku. Il-Gvern huwa mistenni jħallas biljuni ta' ewro lil din il-kumpanija, u l-kumpanija hija obbligata tagħmel xi investiment fl-isptarjiet li qed tmexxi. Il-mistoqsija hi – għaliex l-Gvern ma setgħax jagħmel dan l-investiment hu stess, minflok jagħti biljuni lil kumpanija privata? Issa qed joħroġ ukoll li dan il-kuntratt m'huwa xejn ħlief scam. Il-kumpanija qas biss għamlet l-investiment li kienet obbligata tagħmel, u l-Gvern se jkollu jhallas €80 miljun sabiex jieħu lura żewġ sptarijiet fil-każ li jiddeċiedi li ma jġeddidx il-kuntratt wara 30 sena. L-isptar San Luqa se jibqa' tagħhom għal 99 sena sħaħ. Dawn il-privatizzazzjonijiet huma sintomu ta' politika, b'għeruq fondi f'pajjiżna, li ma tħarisx l-interess pubbliku u l-ġid komuni iżda takkomoda l-interessi ta' ftit sinjuri. Huwa inaċċettabbli li kumpanji privati jistagħnew mir-riżorsi pubbliċi. Din il-privatizzazzjoni mifruxa qiegħda ukoll tipperikola l-istrutturi soċjali u ekonomiċi tagħna għaliex il-kumpaniji privati jimpurtahom, l-ewwel u qabel kollox, mit-tkabbir tal-profitt u mhux mill-ġid tan-nies. Il-Moviment Graffitti jgħid li hawn bżonn urġenti ta' politika differenti – politika li tpoġġi l-ġid tan-nies, u mhux l-elite ta' sinjuri, bħala l-ewwel prijorità tagħha. Din il-politika ta' privatizzazzjoni-akkost-ta'-kollox hemm bżonn li tieqaf. Ftehimiet eżistenti għandhom jiġu investigati u, possibbilment, mreġġa' lura.
Lesson Not Learnt – ITS, Vitals And AUM Follow Long List Of Privatisation Rip-Offs